פאדי אל-הדמי

פאדי ערפאת סלים אל-הדמי (בערבית: فادي الهدمي; נולד ב-4 בנובמבר 1977) הוא כלכלן פלסטיני שכיהן מאפריל 2019 עד מרץ 2024 כשר לענייני ירושלים בממשלת אשתייה. בעבר כיהן גם כמנכ"ל לשכת המסחר, התעשייה והחקלאות בירושלים.

 ביוגרפיה 
פאדי נולד ב-1977 בירושלים. אביו, ערפאת אל-הדמי, היה רופא וראש הוועד המנהל של בית החולים אל-מקאסד בעיר. הוא מחזיק תואר ראשון במנהל עסקים מהאוניברסיטה האמריקאית בקהיר ותואר שני בניהול ויישום פרויקטים מהמכון למדע וטכנולוגיה של אוניברסיטת מנצ'סטר בבריטניה.

הוא כיהן כמנכ"ל לשכת המסחר והתעשייה של הרשות הפלסטינית בירושלים. כמו כן שימש כחבר במספר ועדות חברתיות והתנדבותיות בירושלים, בה הוא נחשב לחבר פעיל ברשות האסלאמית העליונה, במועצת מועדון הסהר, באגודה להגנת המשפחה, באגודה הפלסטינית לנשות עסקים עסאלה ובקרן לחינוך לתעסוקה.

הוא שימש כמנהל מענקים ומומחה לפיתוח יכולות בתוכניות במימון הסוכנות האמריקנית לפיתוח בין-לאומי (USAID) המיושמות על ידי שירותי הסיוע הרפואי הקתוליים, וכמנהל תוכניות בפרויקט הארגונים הלא ממשלתיים הפלסטינים של הבנק העולמי כחלק מצוות של האגודה לרווחה חברתית. כמו כן, עבד כאנליסט של תוכניות פיתוח החברה האזרחית בסוכנות הפיתוח של האו"ם (UNDP) במשך ארבע שנים.

ב-13 באפריל 2019 הושבע על ידי נשיא הרשות הפלסטינית מחמוד עבאס כשר לענייני ירושלים בממשלה הפלסטינית השמונה עשרה בראשות מוחמד אשתייה, תפקיד בו כיהן עד 31 במרץ 2024. ב-28 באוקטובר 2019 הקים עבאס את הוועדה העליונה לענייני ירושלים ומינה אותו כחבר.

אל-הדמי נשוי ואב לשלושה ילדים.

 פעילותו ודעותיו 
ב-2020 נעצר אל-הדמי על ידי ישראל בפעם הרביעית, יחד איתו נלקחו מסמכים וסכומי כסף גדולים שהחזיק במזומן. בהמשך הוא הגיש תלונה למח"ש וטען כי השוטרים התעללו בו ובאשתו. מוקדם יותר הוא נעצר בסוף יולי 2019 במזרח ירושלים והוחזק במעצר במשך מספר שעות בעקבות פעילות פוליטית אסורה. נטען כלפיו כי הוא ליווה יחד עם בכירים פלסטינים נוספים את נשיא צ'ילה, סבסטיאן פיניירה, בביקורו בהר הבית. בשגרירות צ'ילה טענו כי משלחתו של הנשיא לא הסכימה לשום ליווי רשמי של גורמים מהרשות הפלסטינית ולא הייתה מודעת לנוכחותם בביקור בהר, שהוגדר כפרטי. סגן ראש העיר ירושלים אריה קינג טען אז כי אל-הדמי "מהלך אימים על כל מי שרוצה למכור בתים בירושלים. הוא חוקר ובודק ומעביר מידע. הוא סוג של מאפיונר של הרשות הפלסטינית. זה הבן אדם".

ב-2021, במהלך המאבק בשכונת שמעון הצדיק, טען כי "הניסיונות של ממשלת ישראל להציג זאת כמאבק משפטי על מקרקעין לא יוליכו שולל איש. כל העולם יודע שהנושא מדיני וכי מדובר בניסיון ליישב מתנחלים במקומם של הבעלים המקוריים של הקרקע. איננו סומכים על מערכת המשפט הישראלית, ואנו יודעים, מתוך ניסיון לאורך עשרות שנים, כי בתי המשפט הללו אינם אלא כלי ביצועי הפועל לטובת ממשלת ישראל והמתנחלים". באותה שנה גם האשים את ישראל בפגיעה במסגד אל-אקצא.

ב-2022 נאבק נגד כוונת ישראל לקדם את התוכנית להקמת רכבל בעיר העתיקה, והגיב להחלטת בג"ץ לדחות עתירות שהוגשו בנושא, כי זו "הסלמה מסוכנת של ההתנחלות בירושלים המזרחית המחזקת את מאמצי ישראל הכוח הכובש לייהד את העיר".

באוגוסט 2023 האשים את ישראל בפשעי כיבוש בירושלים ובהשתלטות על בתים של פלסטינים. הוא טען כי "כוחות הכיבוש הישראלי ממשיכים בהתקפותיהם הפראיות נגד הפלסטינים ע”י הרצח, המעצרים והגירושים מעיר אל-קודס, והתקפת התלמידים והמורים". הוא האשים כי "הפרות ישראליות רבות בעיר מסתכמות בפשעי מלחמה ופשעים נגד האנושות, תוך קריאה לפעולה בינלאומית דחופה, על ידי מתן הגנה בינלאומית לעמנו, המובילה לסיום הכיבוש הזה על ידי הקמת מדינה פלסטינית שבירתה ירושלים".

 הערות שוליים 

קטגוריה:שרי ממשלת הרשות הפלסטינית
קטגוריה:פוליטיקאים פלסטינים
קטגוריה:בוגרי האוניברסיטה האמריקאית בקהיר
קטגוריה:בוגרי אוניברסיטת מנצ'סטר
קטגוריה:פלסטינים שנולדו ב-1977